প্রোটিয়াস (প্রাকৃতিক উপগ্রহ)
প্রোটিয়াস (ইংরেজি: Proteus; /ˈproʊtiːəs/) বা নেপচুন ৮ (ইংরেজি: Neptune VIII) হল নেপচুনের দ্বিতীয় বৃহত্তম প্রাকৃতিক উপগ্রহ তথা বৃহত্তম অভ্যন্তরীণ উপগ্রহ। ১৯৮৯ সালে ভয়েজার ২ মহাকাশযান কর্তৃক আবিষ্কৃত এই উপগ্রহটির নামকরণ করা হয়েছে গ্রিক পুরাণে উল্লিখিত রূপ-পরিবর্তনে সক্ষম সমুদ্রদেবতা প্রোটিয়াসের নামানুসারে। নেপচুনের নিরক্ষরেখার ব্যাসার্ধের থেকে প্রায় ৪.৭৫ গুণ বড়ো একটি প্রায় নিরক্ষীয় কক্ষপথে প্রোটিয়াস নেপচুনকে প্রদক্ষিণ করে চলেছে। প্রোটিয়াস ৪০০ কিমি (২৫০ মা) ব্যাস-বিশিষ্ট প্রধানত একটি তুষারাবৃত বস্তু হলেও এটির আকার খুব গুরুত্বপূর্ণভাবে একটি উপগোলকের স্বাভাবিক মান থেকে চ্যূত। এটির আকার অনেকটি অনিয়তাকার বহুতলকের ন্যায়, যেটিতে বেস কয়েকটি অবতল পার্শ্ব ও খোদাই-এর অনুরূপ নকশা বিদ্যমান। এগুলির উচ্চতা সর্বাধিক ২০ কিমি (১২ মা)। উপগ্রহটির পৃষ্ঠভাগ অন্ধকারাচ্ছন্ন, রং-নিরপেক্ষ ও ব্যাপক হারে অভিঘাত খাদে সমাকীর্ণ। এই অভিঘাত খাদগুলির মধ্যে বৃহত্তমটির নাম ফ্যারোজ, যার ব্যাস ২৩০ কিমি (১৪০ মা)-এরও বেশি। এছাড়াও উপগ্রহটিতে বড়ো বড়ো অভিঘাত খাদের সঙ্গে সম্পর্কযুক্ত অনেকগুলি প্রবণভূমি, ফাটল ও উপত্যকাও দেখা যায়। প্রোটিয়াস সম্ভবত নেপচুনের সঙ্গে উদ্ভূত কোনও আদি বস্তু নয়। পরবর্তীকালে নেপচুনের বৃহত্তম উপগ্রহ ট্রাইটন গ্রহটির মাধ্যাকর্ষণে বাঁধা পড়ার সময় কোনও সংঘর্ষজাত আবর্জনা থেকেই এটির উৎপত্তি ঘটে থাকবে।